白描

白描，是種中国画个技法——用笔勾勒线条而不着颜色或渲染水墨。

白描画法是人类顶早、顶简洁个绘画表现形式。以白描法表现畜兽个画迹，除脱战国楚墓出土个两幅帛画（《人物龙凤》、《人物御龙》）之外，汉代壁画搭魏晋砖画高头也常见，当时个画家已经熟练运用各種弗同快慢、轻重个线条。

白描来拉唐代以前称为“白画”，也称为“线描”。早期个白描画，以均匀流畅个线条为主，譬如顾恺之个“春蚕吐丝描”。到著唐朝，吴道子个“兰叶描”拿白描线条发展到有粗细轻重个变化，再好生动表现衣褶个动感搭厚度。宋代士大夫多受理学搭著禅宗思想个影响，欢喜爱清真淡雅个画法。李公麟个白描画风，啱啱较符合渠拉个兴趣而盛行一时，人称“白描大师”。

明代邹得中总括前人丰富个创作经验，来拉《绘画发蒙》里向，提出“十八描”个说法：
 行云流水描
 高古游丝描
 铁丝描
 柳叶描
 琴弦描
 蚂蝗描
 混描
 橛头钉描
 曹衣描
 钉头鼠尾描
 折芦描
 减笔描
 战笔水纹描
 竹叶描
 橄榄描
 蚯蚓描
 枣核描
 枯柴描
不过，十八描也朆包罗前人所有描法。